KOMISIJOS REGLAMENTAS (EB) Nr. 1007/2005
2005 m. birželio 30 d.
nustatantis nuo 2005 m. kovo 1 d. tam tikriems lukštentiems ryžiams taikomus importo muitus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. rugpjūčio 30 d. Komisijos reglamentą (EB) Nr. 1549/2004, nukrypstantį nuo Tarybos reglamento (EB) Nr. 1785/2003 dėl ryžių importo tvarkos ir nustatantį konkrečias pereinamojo laikotarpio taisykles, taikomas Basmati ryžių importui (1), ypač į jo 1 straipsnį,
kadangi:
(1)
Remdamasi kompetentingų valdžios institucijų pateikta informacija Komisija teigia, kad 2004 m. rugsėjo 1 d.-2005 m. vasario 28 d. laikotarpiu buvo išduotos importo licencijos 212 325 tonų kiekiui lukštentų ryžių (KN kodas 1006 20), išskyrus Basmati ryžiams. Vadovaujantis Reglamento (EB) Nr. 1549/2004 1 straipsniu, turi būti iš dalies pakeistas importo muitas pagal 1006 20 KN kodą klasifikuojamiems lukštentiems ryžiams, išskyrus Basmati ryžius. Šis pakeitimas turi įsigalioti 2005 m. kovo 1 d. atsižvelgiant į Reglamento (EB) Nr. 1006/2005, iš dalies keičiančio Reglamentą (EB) Nr. 1549/2004, taikymą nuo šios datos.
(2)
Taikomas muitas nustatomas per 3 dienas nuo Reglamento (EB) Nr. 1006/2005 įsigaliojimo, todėl šis reglamentas turėtų įsigalioti nedelsiant. Atsižvelgiant į šio muito nustatymą atgaline data reikėtų numatyti muito permokos grąžinimą atitinkamiems ūkio subjektams pateikus paprastą prašymą,
PRIĖMĖ ŠĮ REGLAMENTĄ:
1 straipsnis
Pagal 1006 20 KN kodą klasifikuojamiems lukštentiems ryžiams taikomas importo muitas yra 42,5 EUR už toną.
2 straipsnis
Muito permokos sumos, viršijančios teisės aktais numatytas mokėtinas sumas, įtrauktos į apskaitą nuo 2005 m. kovo 1 d., yra grąžinamos arba kompensuojamos.
Tuo tikslu suinteresuotųjų ūkio subjektų prašoma pateikti prašymus, laikantis Tarybos reglamento (EEB) Nr. 2913/92 (2) 236 straipsnio nuostatų ir Komisijos reglamente (EEB) Nr. 2454/93 (3) nustatytų atitinkamų jo įgyvendinimo nuostatų.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2005 m. kovo 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. birželio 30 d.